 चेन्नईमा नेपालको तेस्रो जित
शरद भेषावकरको शतकमा नेपालले भारत भ्रमणको अभ्यास खेलमा लगातार तेस्रो जित हात पारेको छ । हङकङसँग हुने विश्व क्रिकेट लिग च्याम्पियनसिप तयारीलाई भ्रमणमा रहेको नेपालले शनिबार चेन्नईमा तमिलनाडु ‘ए’ लाई १ सय ४७ रनले पराजित गर्‍यो । 
काठमाडौं — शरद भेषावकरको शतकमा नेपालले भारत भ्रमणको अभ्यास खेलमा लगातार तेस्रो जित हात पारेको छ । हङकङसँग हुने विश्व क्रिकेट लिग च्याम्पियनसिप तयारीलाई भ्रमणमा रहेको नेपालले शनिबार चेन्नईमा तमिलनाडु ‘ए’ लाई १ सय ४७ रनले पराजित गर्‍यो ।  पहिलो दुई खेलमा नेपालले डिन्डिगुल ड्रागन्सलाई १ सय ५३ रन र मिलापोर रिक्रिएसन क्लबलाई ५२ रनले हराएको थियो । नेपालले सोमबार अन्तिम अभ्यास खेल खेल्दै चेन्नई भ्रमण सक्नेछ । नेपालले च्याम्पियनसिपका लागि हङकङ गएर अक्टोबर १३ र १५ मा खेल्दै छ । शरदले १ सय रन बनाएपछि नेपालले तमिलनाडुको मुरुगापा क्रिकेट मैदानमा ५ विकेट गुमाई ३ सय ११ रन बनायो । १ सय १९ बल खेलेका शरदले ११ चौका प्रहार गरे । ज्ञानेन्द्र मल्ल र सागर पुनले राम्रो सुरूआत दिलाएपछि शरदले शतकीय इनिङ्स खेलेका थिए । ज्ञानेन्द्र ३७ बलमा ६ चौका प्रहार गर्दै ३१ रन बनाई १० औं ओभरमा आउट भए । शरदसँग दोस्रो विकेटमा १ सय ४७ रन जोडेका सागरले ७७ रन बनाए । ९९ बलको इनिङ्समा उनले ५ चौका प्रहार गरे । नियमित कप्तान पारस खड्काको अनुपस्थितिमा चौथो नम्बरमा खेलेका दीपेन्द्रसिंह ऐरीले ३७ बलमा ७३ रन बनाए । उनले ८ चौका र ४ छक्का प्रहार गरे । विनोद भण्डारी ७ रनमा आउट भए । इनिङ्सको दोस्रो अन्तिम बलमा दीपेन्द्र आउट भएपछि सोमपाल कामीले अन्तिम बलमा छक्का प्रहार गरे । सोमपाल ६ बलमा १० रन बनाई नटआउट रहे । तमिलनाडुका भिगनेश रावले २ तथा आकाश, जप्नित र आर. सत्यनारायणले १–१ विकेट लिए । जवाफमा आएको तामिलनाडु ४५.३ ओभरमा १ सय ६४ रनमा अलआउट भयो । सन्दीप लामिछानेले १० ओभरमा ४९ रन खर्चेर ३ विकेट लिए । करण केसी र सुशील कँडेलले २–२ तथा ललितसिंह भण्डारी, वसन्त रेग्मी र दीपेन्द्रले १–१ विकेट लिए । तमिलनाडुका सत्यनारायणले ८५ बलमा ६७ रन बनाए । उनले ५ चौका र २ छक्का प्रहार गरे ।